ธปท.จ้องสินเชื่อรีไฟแนนซ์ไม่พุ่ง
ธปท. ยันยังไม่เกิดการรีไฟแนนซ์สินเชื่อจากธนาคารพาณิชย์ไปธนาคารรัฐจนสร้างปัญหา
17 ส.ค. 2554

ธปท. ยันยังไม่เกิดการรีไฟแนนซ์สินเชื่อจากธนาคารพาณิชย์ไปธนาคารรัฐจนสร้างปัญหา
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ปีสินเชื่อของระบบธนาคารพาณิชย์ที่คาดว่าจะขยายตัวได้ดีในปีนี้น่าจะเป็นสินเชื่อธุรกิจ ทั้งสินเชื่อธุรกิจขนาดใหญ่ และธุรกิจขนาดกลางและขนาดย่อม (เอสเอ็มอี) ที่จะขยายตัวไปตามแนวโน้มเศรษฐกิจและแนวโน้มความมั่นใจของนักธุรกิจที่ปรับตัวดีขึ้นหลังการเลือกตั้ง
“คาดว่าปีนี้สินเชื่อที่น่าจะโตได้ดีที่สุดน่าจะเป็นสินเชื่อในภาคธุรกิจ ทั้งธุรกิจขนาดใหญ่และขนาดเล็กอย่างเอสเอ็มอี เป็นไปตามแนวโน้มการขยายตัวที่ดีของเศรษฐกิจและความเชื่อมั่นที่ปรับดีขึ้น” นายเกริก กล่าว
นายเกริก กล่าวว่า ส่วนการออกโปรโมชันการให้สินเชื่อดอกเบี้ยต่ำ ที่มีการกำหนดอัตราดอกเบี้ย 0% ในระยะเวลานาน สวนทางกับทิศทางดอกเบี้ยขาขึ้นของสถาบันการเงินเฉพาะกิจของรัฐ ซึ่งมักจะดำเนินการสนองนโยบายเศรษฐกิจของรัฐบาลในช่วงนี้ยังไม่ส่งผลกระทบให้เกิดการรีไฟแนนซ์สินเชื่อ จากธนาคารพาณิชย์ไปยังธนาคารเฉพาะกิจของรัฐมากมายจนสร้างปัญหาผลกระทบในการแข่งขันทางธุรกิจ
อย่างไรก็ตาม ธปท.ยังต้องติดตามสถานการณ์การขยายตัวของสินเชื่อในระบบต่อไป
ทั้งนี้ ธปท.รายงานยอดคงค้างสุทธิของสินเชื่อทั้งระบบธนาคารพาณิชย์ ณ เดือน พ.ค.ปีนี้ มีจำนวน 7.5 ล้านล้านบาท ซึ่งสินเชื่อในจำนวนนี้มีหนี้ที่ไม่ก่อให้เกิดรายได้สุทธิ (Net NPL) มีเพียง 1.55 แสนล้านบาท หรือประมาณ 1.63% ของสินเชื่อรวมเท่านั้น ทางด้านเงินฝากทั้งระบบมีจำนวน 7.54 แสนล้านบาท แนวโน้มสินเชื่อทุกประเภทยังมีแนวโน้มขยายตัวสูงไม่ว่าจะเป็นสินเชื่อในภาคธุรกิจ สินเชื่อเอสเอ็มอี สินเชื่อเพื่อการบริโภค เพื่อการซื้อที่อยู่อาศัย บัตรเครดิต และสินเชื่อส่วนบุคคล